งานแสดงสินค้าอัญมณีและเครื่องประดับประจำปี 2565 นำร่องจัดในรูปแบบออนไลน์13-17 มิถุนายนนี้
นายภูษิต รัตนกุล เสรีเริงฤทธิ์ อธิบดีกรมส่งเสริมการค้าระหว่างประเทศ เปิดเผยว่า  การจัดแสดงสินค้าอัญมณีและเครื่องประดับประจำปี 2565 ที่จะจัดขึ้นทั้งในรูปแบบออนไลน์และออฟไลน์ โดยงานแสดงสินค้าอัญมณีและเครื่องประดับรูปแบบออนไลน์ BGJF Virtual Trade Fair 2022 ระหว่างวันที่ 13-17 มิถุนายนนี้ ผ่านแพลตฟอร์มwww.bgjf-vtf.com งานแสดงสินค้าอัญมณีและเครื่องประดับครั้งที่ 67 (Bangkok Gems and Jewelry Fair) ในรูปแบบออฟไลน์ ระหว่างวันที่ 7–11 กันยายน 2565 ณ ศูนย์แสดงสินค้าและการประชุม อิมแพ็ค เมืองทองธานี(อาคารชาเลนเจอร์ 1–3) เพื่อเร่งผลักดันการส่งออกสินค้าอัญมณีและเครื่องประดับเชิงรุกในทุกมิติ เพิ่มมูลค่าการส่งออกตามเป้าหมายที่ตั้งไว้ที่ 6,160.41 ล้านเหรียญสหรัฐ หรือมูลค่า 194,706.08 ล้านบาท สำหรับกิจกรรมภายในงานแสดงสินค้าอัญมณีและเครื่องประดับ ประกอบด้วยการแสดงสินค้าหน้าร้านของผู้ประกอบการ เปิดโอกาสให้ผู้ซื้อและผู้นำเข้าที่สนใจสามารถเข้าชมสินค้าอัญมณีและเครื่องประดับของไทย โดยมีผู้ประกอบการทั้งชาวไทยและชาวต่างชาติเข้าร่วมกว่า 300 บริษัท อีกทั้งกิจกรรมจับคู่เจรจาธุรกิจออนไลน์ ผ่านระบบ Video Conference ที่มีความปลอดภัยสูง สร้างโอกาสทางการค้า ตอบโจทย์การค้า New Normal ผู้ที่สนใจสามารถค้นหาสินค้าและทำการนัดหมายเพื่อเจรจา ผ่านเว็บไซต์ของงานด้วยตนเอง หรือผ่านสำนักงานส่งเสริมการค้าในต่างประเทศทั่วโลก พร้อมทั้งกิจกรรมพิเศษอีกมากมาย อาทิ พิธีเปิดตัวโครงการในรูปแบบออนไลน์ ในวันที่ 13 มิถุนายน 2565, การสัมมนาออนไลน์ในหัวข้อเกี่ยวกับอุตสาหกรรมสินค้าอัญมณีและเครื่องประดับ เพื่อให้ผู้ประกอบการเรียนรู้แนวโน้มตลาดและรับฟังข้อคิดเห็นจากผู้เชี่ยวชาญในวงการอัญมณีและเครื่องประดับ รวมทั้งสร้างเครือข่ายภายในแพลตฟอร์มระหว่างที่มีการเจรจาการค้าแบบเรียลไทม์การจัดงานดังกล่าว จะมีผู้ซื้อผู้นำเข้าจากยุโรป แอฟริกา เอเชีย โอเชียเนีย  ตะวันออกกลาง อเมริกาเหนืออเมริกาใต้ มาร่วมในการเจรจาธุรกิจกับผู้ประกอบการไทย คาดว่าจะก่อให้เกิดการจับคู่ธุรกิจออนไลน์ไม่น้อยกว่า 400 คู่ และเกิดมูลค่าการสั่งซื้อขายไม่น้อยกว่า 570 ล้านบาท ถือเป็นการขยายโอกาสทางการค้าและสร้างเครือข่ายพันธมิตรระหว่างประเทศให้กับผู้ประกอบการและนักธุรกิจของไทย